32006R1585
L 294/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1585/2006 НА КОМИСИЯТА
от 24 октомври 2006 година
за изменение на приложение III към Регламент (ЕО) № 318/2006 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 10, параграф 1 от него,
като има предвид, че:
(1)
Приложение III към Регламент (ЕО) № 318/2006 определя националните и регионалните квоти за производство на захар, изоглюкоза и инулинов сироп. За пазарната 2006/2007 година упоменатите квоти трябва да бъдат коригирани най-късно до 30 септември 2006 г.
(2)
Коригиранията произтичат по-конкретно в резултат на прилагането на членове 8 и 9 от Регламент (ЕО) № 318/2006, които предвиждат разпределянето на допълнителни квоти на захар, както и на допълнителни и допълващи квоти на изоглюкоза. Коригиранията следва да вземат предвид съобщенията на държавите-членки, предвидени в член 12 от Регламент (ЕО) № 952/2006 на Комисията от 29 юни 2006 г. относно условията и реда за прилагане на Регламент (ЕО) № 318/2006 на Съвета по отношение на управлението на вътрешния пазар на захар и режима на квоти (2), отнасящи се по-специално до допълнителните и допълващи квоти, които на датата на изготвяне на съобщението вече са били разпределени.
(3)
Коригиранията на квотите от приложение III към Регламент (ЕО) № 318/2006 произтичат също така и в резултат на прилагането на член 3 от Регламент (ЕО) № 320/2006 на Съвета от 20 февруари 2006 г. за установяване на временен режим за реструктуриране на захарната индустрия в Европейската общност и за изменение на Регламент (ЕО) № 1290/2005 относно финансирането на Общата селскостопанска политика (3), който предвижда помощ за реструктурирането по отношение на предприятията, които се отказват от квотите си. Следователно е необходимо да се вземат предвид отказите от квоти, станали в съответствие със Съобщение на Комисията (2006/C 234/04) от 29 септември 2006 г. относно оценката на наличните финансови ресурси за отпускането на помощта за реструктуриране за пазарната 2006/2007 година (4).
(4)
Коригирането на определените в приложение III към Регламент (ЕО) № 318/2006 квоти не засяга условията, регулиращи отпускането на помощите, предвидени в глава 10е от Регламент (ЕО) № 1782/2003 на Съвета от 29 септември 2003 г. за установяване на общи правила за режимите на пряка подкрепа в рамките на Общата селскостопанска политика и за установяване на някои режими на подкрепа за земеделските стопани и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1673/2000, (ЕИО) № 2358/71 и (ЕО) № 2529/2001 (5) и в член 7 от Регламент (ЕО) № 320/2006.
(5)
Вследствие е необходимо приложение III към Регламент (ЕО) № 318/2006 да бъде изменено.
(6)
Мерките, предвидени в настоящия регламент са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 318/2006 се заменя с текста, фигуриращ в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2006 година.